 

**בבית הדין הצבאי המחוזי**

**במחוז שיפוטי מטכ"ל**

**בפני כבוד ההרכב: סא"ל רינת לוי מוסקוביץ – אב"ד**

 **רס"ן סיון לוי – שופטת**

 **סרן סער כץ – שופט**

**בעניין: התובע הצבאי (ע"י ב"כ, סרן יאיר כהן)**

 **נגד**

**הנאשם:X/XXX טוראי א' כ' (ע"י ב"כ, סרן רואי מלינגר)**

**הכרעת - דין**

על פי הודאתו מורשע הנאשם בעבירה שעניינה אלימות כלפי חייל בצוותא, עבירה לפי סעיף 61 לחוק השיפוט הצבאי, התשט''ו- 1955 וכן, סעיף 29 לחוק העונשין התשל''ז – 1977 בהתאם לכתב האישום ולפרטים הנוספים.

1. **ניתנה היום, י' באייר התשפ"ג, 01.05.2023, והודעה בפומבי ובמעמד הצדדים.**

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופט אב"ד שופטת**

**גזר - דין**

הנאשם הורשע על פי הודאתו בעבירה שעניינה אלימות כלפי חייל בצוותא בהתאם לסעיף 61 לחוק השיפוט הצבאי וסעיף 29 לחוק העונשין.

לפי עובדות כתב האישום, ביום 28.03.2023 נערכה קטטה בין אחיו של הנאשם, טוראי נ' כ' לבין טוראי ל.ס. הקטטה החלה לאחר שטוראי כ' דחף את טוראי ל.ס, טוראי ל' ס' דחף את טוראי כ' בחזרה והוא נפל לקרקע. השניים המשיכו להתקוטט תוך שטוראי נ' כ' מכה את טוראי ל' ס' באגרופים, וטוראי כ' נחבל קלות בפניו. החיילים שהיו בסביבה הפרידו בין השניים. לאחר מכן, במועד בלתי ידוע, סטר טוראי ל' ס' לטוראי נ' כ' אשר נמנע מלהגיב אך התקשר לאחיו, הנאשם וביקשו להגיע למקום להתעמת עם טוראי ל' ס'. בהמשך לכך עזב הנאשם את בסיס יחידתו הגיע לשער בסיס XXX ופגש שם את אחיו שהיה חבול בפניו. הנאשם הצטייד בכבל ברזל אותו מצא על הקרקע, והוא ואחיו אספו אבן מהקרקע והניחו אותו בתיקו של טוראי נ' כ'.

הנאשם וטוראי נ' כ' ניסו להיכנס לשער הבסיס, אך נעצרו על ידי השומר שדרש את אישור המפקדים להכנסתם. אז, ניצלו הנאשם ואחיו את פתיחת השער לשם יציאת החייל, הנאשם דחף את אותו חייל והשניים נכנסו לבסיס ואיתרו בו את טוראי ל' ס' תוך שימוש בצעקות.

השניים התקרבו לטוראי ל' ס' והוא התקרב אליהם, טוראי ל' ס' היכה את הנאשם במכת אגרוף בפניו ומיד לאחר מכן הכה הנאשם את טוראי ל' ס' בפניו באמצעות הכבל. טוראי נ' כ' בעט בטוראי ל' ס' ברגלו, וחיילים שהיו במקום הפרידו ביניהם.

כתוצאה מהמכה בעזרת הכבל, נגרם לטוראי ל' ס' חתך באורך 2 ס''מ מעל הגבה השמאלית והותוו לו 4 ימי מנוחה.

הצדדים הציגו לעיונינו הסדר טיעון המבקש להטיל על הנאשם עונש של 60 ימים בכליאה ממשית לצד מאסר הצופה פני עתיד. במסגרת ההסדר שקלו הצדדים מחד את חבירתם של הנאשם ואחיו לביצוע עבירת אלימות בצוותא, את כניסתם ללא היתר לבסיס ואת ההצטיידות בחפץ לטובת ביצוע העבירה. מנגד, שקלו הצדדים את הרקע לאירוע, את העובדה שהמתלונן היה הראשון שהכה את הנאשם במכת אגרוף בפניו וכן את מעשיו קודם לכן, במסגרתם דחף את טוראי נ' כ' לקרקע ובהמשך סטר לו מבלי שהגיב. צוין, כי אחיו של הנאשם, טוראי נ' כ', סובל ממגבלות התנהגותיות וחברתיות. הובהר, כי נפגע העבירה לא רצה להתלונן על האירוע וכי גרסתו נמסרה רק לאחר שזומן לחקירה ונחקר באזהרה. כן שקלו הצדדים את ויתורה של ההגנה על טענות ראייתיות, את לקיחת האחריות מצד הנאשם לכל אורך הדרך, את הודאתו בהזדמנות הראשונה ממש ואת העובדה שהוא צפוי לסיים שירות מלא בקרוב. לבסוף שקלו הצדדים את נסיבותיו של הנאשם מבית, את מצבו הברה''ני, את העובדה שהחפץ שנלקח היה חפץ מזדמן שהנאשם לא הצטייד בו מבעוד מועד, ואת טיב הנזק שנגרם למתלונן.

אין צורך להכביר במילים בדבר החומרה שבתופעת האלימות הפושה בחברה הישראלית ואף חודרת לבסיסי צה''ל. נאמר לא אחת בפסיקה, כי גילויי אלימות בחברה הם רעה חולה שיש לבערה, במיוחד במערכת הצבאית הנשענת על ערכים של ערבות הדדית ויחסי שיתוף ורעות בין חיילים כמו כן, קיימת חשיבות מיוחדת להגן על חיילים על גופם ועל שלומם, מפני פגיעה בתוככי יחידתם, במסגרתה הם מצויים מכוח חוק. על כן, מצווים בתי הדין הצבאיים לתרום את תרומתם למיגור תופעת האלימות ולהבהיר מסר בדרך של ענישה כואבת לפיו מעשה אלימות יענו ביד קשה (ע/ 8/00 בעניין **חן**, ע/ 241/00 בעניין **לה וואן**, ע/ 29/18 בעניין **גסארוי**).

משכך, העונש עליו הגיעו הצדדים הולך כברת דרך לקראת הנאשם, וזאת נוכח היבטי החומרה הכוללים חבירה בצוותא, והצטיידות בחפץ לטובת ביצוע עבירות אלימות.

ואולם, נראה כי בעניינו חברו להם שרות נסיבות קולה המצדיקות את כיבוד ההסדר. בעניין זה יש לצין במיוחד את ויתור ההגנה על טענות ראייתיות, את העובדה שטוראי ל' ס' היה הראשון להכות את הנאשם בפניו, את לקיחת האחריות מצד הנאשם הן בחקירה, הן לפנינו והן בדברו האחרון וכן את מצבו הברה''ני של הנאשם כמפורט במסמכים שהוגשו לעיונינו. משקל משמעותי ניתן על ידנו לעונש שהוטל על אחיו, 30 ימי מאסר בכליאה ואת החשיבות שבעקרון אחידות הענישה בין מעורבים שונים באותה הפרשה. במסגרת זו יצוין כי טוראי ל' ס' לא נשפט עד כה בגין חלקו באירוע, אף לא בדין משמעתי, ואף בחר להימנע מלהתלונן על האירוע לפני שזומן לחקירה.

בנסיבות כוללות אלה, מצאנו כי חרף ההקלה לה זוכה הנאשם במסגרת ההסדר, סברנו כי ההסדר עודנו בר כיבוד, בנסיבות המיוחדות של המקרה. נוכח ההקלה ברכיב המאסר בפועל, מצאנו להטיל מאסר משמעותי צופה פני עתיד.

עולה מן המקובץ ובמסגרת ההסדר, מוטלים בזאת על הנאשם העונשים הבאים:

1. **שישים (60) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן מאה שלושים וחמישה (135) ימים למשך שנתיים (2), לבל יעבור הנאשם כל עבירה צבאית שיש בה יסוד של אלימות**
3. **עונש מאסר מותנה בן מאה שלושים וחמישה (135) ימים למשך שלוש (3) שנים, לבל יעבור הנאשם כל עבירה על חוק העונשין שיש בה יסוד של אלימות.**
4. **זכות ערעור כחוק.**
5. **ניתן היום, י' באייר התשפ"ג, 01.05.2023, והודע בפומבי ובמעמד הצדדים.**

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופט אב"ד שופטת**

**נערך על ידי: א.ג**

**בתאריך: 31.05.2023**

**חתימת המגיה: שיר בן ארמון**